Ηλεκτρονική διακυβέρνηση στην φορολογική οργάνωση και διοίκηση
Authors: Κομνηνός Δημήτριος 
Published: September 2021

Η νέα αναδιαρθρωμένη φορολογική διοίκηση θα είναι ένα ισχυρό όπλο κατά της κοινωνικής αδικίας που επιφέρουν η φοροδιαφυγή και η διαφθορά. Με την χρήση σύγχρονων τεχνολογιών, διεθνώς αποδεκτών πρακτικών, ορθολογικών φορολογικών διαδικασιών και εξειδικευμένου προσωπικού δημοσίων υπαλλήλων, θα έχει ως αποτέλεσμα την ελαχιστοποίηση του διοικητικού κόστους και της ταλαιπωρίας των φορολογούμενων πολιτών. Καταληκτικά η Φορολογική Διοίκηση καλείται σήμερα να αντιμετωπίσει μεγάλες προκλήσεις όπως κυρίως η αύξηση της αποτελεσματικότητάς της με σκοπό την αντιμετώπιση της φοροδιαφυγής και της φοροαποφυγής, την βελτίωση της οικειοθελούς συμμόρφωσης, την παροχή στους πολίτες ποιοτικότερων υπηρεσιών. Αρωγός στην αποστολή της Φορολογικής Διοίκησης είναι η Γενική Γραμματεία Πληροφοριακών Συστημάτων (Γ.Γ.Π.Σ.) που με σύγχρονες τεχνολογίες ανάπτυξης και με αρχιτεκτονική υποδομή που χαρακτηρίζεται από υψηλού επιπέδου διαθεσιμότητα, επεκτασιμότητα, ασφάλεια και ευκολία διαχείρισης, υποστηρίζει και διασφαλίζει το έργο της Φορολογικής Διοίκησης. Η Γ.Γ.Π.Σ. προωθεί νέες τεχνολογίες και πληροφοριακά συστήματα, με γνώμονα τη συνεχή βελτίωση των υπηρεσιών που παρέχονται στους πολίτες, εκσυγχρονίζοντας το λογισμικό και τον εξοπλισμό που χρησιμοποιείται. Η πληθώρα των υπηρεσιών και των διευκολύνσεων που προσφέρουν στον φορολογούμενο πολίτη είναι σημαντικές. Παρατηρείται καθημερινά πως οι νέες ψηφιακές τεχνολογίες πληροφορικής επηρεάζουν τον τρόπο διακυβέρνησης της χώρας μας και διαμορφώνουν ένα νέο τρόπο επικοινωνίας μεταξύ κυβέρνησης, πολιτών και επιχειρήσεων. Εύλογα προκύπτει το συμπέρασμα ότι οι σύγχρονες ψηφιακές τεχνολογίες έχουν και συνεχίζουν να επιφέρουν σημαντικές αλλαγές στον τρόπο διακυβέρνησης και λειτουργίας του Κράτους. Η παρούσα διατριβή συντάχθηκε με σκοπό την ανάδειξη της υπάρχουσας κατάστασης σχετικά με τις φορολογικές διαδικασίες της Φορολογικής Διοίκησης των δύο χωρών, Ελλάδας και Κύπρου, οι οποίες επωμίστηκαν αυξημένες αρμοδιότητες και ευθύνες λόγω μνηνονιακών υποχρεώσεων. Τα αποτελέσματα της έρευνας οδήγησαν στην ανάδειξη των τριών πυλώνων της Φορολογικής Διοίκησης, οι οποίοι καθορίζονται από την αποδοτικότητα της Φορολογικής Διοίκησης, την αποδοτικότητα των υπαλλήλων στην χρήση των ΤΠΕ και, την αποτελεσματικότητα των λογισμικών που χρησιμοποιεί η Φορολογική Διοίκηση στην παροχή υπηρεσιών προς τους πολίτες, επιχειρήσεις και Κράτος, γεγονός που αποτελεί και την επιστημονική πρωτοτυπία της παρούσας διατριβής.Συγκεκριμένα, η παρούσα διατριβή ασχολείται με την: •μελέτη του τρόπου με τον οποίο οι ψηφιακές τεχνολογίες επηρεάζουν την διαδικασία παροχής υπηρεσιών προς τους φορολογούμενους πολίτες από τις φορολογικές δημόσιες αρχές των δύο χωρών με σκοπό τον περιορισμό της ανάγκης φυσικής παρουσίας για τις συναλλαγές των πολιτών με τις υπηρεσίες του Υπουργείου Οικονομικών, •ανάλυση της συμβολής των ψηφιακών τεχνολογιών στην διαμόρφωση της φορολογικής πολιτικής των δύο χωρών Ελλάδας - Κύπρου •την φορολογική διοίκηση στην Ελλάδα και στον Διεθνή χώρο •την αξιολόγηση της Φορολογικής Διοίκησης Ελλάδας - Κύπρου •μελέτη των υφιστάμενων συστημάτων κατάρτισης και της αναγκαιότητας συνεχούς επιμόρφωσης των δημοσίων υπαλλήλων στη χρήση των ψηφιακών τεχνολογιών προκειμένου να βελτιωθεί η αποδοτικότητα και παραγωγικότητά τους.